A xxupa ubisa deoba isía laní Pascua,
Jesús güie lheꞌesi lá Betania atta do Lázaro biꞌini benie beaquinbi dequide chi uttibi.
Ca benni seꞌe lheꞌe lisi Lázaro bencana ttu rse qui go lencana Jesús.
Marta nna rigaꞌana lheꞌe ca platuha,
Lázaro nna labi biꞌiniha ttu ca benni do lanie roꞌo mexaha go etta.
María bedaxxuttebana attiba medi litro seti rure xixxi daca yaxi,
nu anca ttagaꞌa gue ttu iyya te láni nardo,
uluꞌuna niꞌa Jesús.
Lenla nna leni itsiquibani bodibisna ca niꞌa Benniha.
Betú rechaba lheꞌe yoꞌoha bebe tsiꞌi setiha.
Ttiaca Judas Iscariote,
ttu nu sela guaba len ca biꞌini rudheti ca tisa ruleꞌe Jesús,
nu utene las ná ca nu utticane unnena rána:
—¿Biaca lä bitoꞌo seti rure xixxi-ni qui dhi ca benni bittu te guecani belhi quixacana seti-na,
cumu gua daca bunna nu ridí ttu benni gue tsunna gayua (300) ubisa sina?
Judas nna läga gualínna de ca nu bittu te guecaniha nua runna rána anía.
De ancabana ubana nuarca rána anía,
de laguabana denna beduti yuꞌu belhiha lhe lana nna chiba ancabienna rudaxxu sigána belhi ruꞌu lheꞌe nua.
Nianna,
rá Jesús Judas:
—Begüeelhunna.
Run bunna aná qui chi bedú tseea gansi chi bisía sá igatsia.
Cumu ca benni bittu te guequinna satíaba tseꞌe ca unná len lebiꞌi,
ttiaca neti nna läga aní dhoa len lebiꞌi ttu dia lii.
Ixeru ca benni Israel binacana dequi níaba do Jesús,
lacana nna güiattebacana nía.
Läga sunru güegüia Jesús diacana,
dia guabacana qui iláquinna Lázaro nu beni Jesús beaquinna dequide chi utttina.
Ca nu lo gue ca bixxudiha nna boquinnatteba iquicani utti guabacana Lázaro,
cumu de lo niꞌa gueni nna ixeru ca benni Israel chi biriescana len lacana.
Ca unnuha nna chi ria lecani Jesús.